**Informatīvais ziņojums
par saistību uzņemšanos Horizon 2020 programmas 2018.-2020.gadam *Droša, tīra un efektīva enerģija* “****Atbalsts dalībvalstu tirgus uzraudzībai produktu energoefektivitātes tiesību aktu jomā” projekta “EEPLIANT3” īstenošanai**

**1. Pamatojums informatīvā ziņojuma virzībai**

Vienotā tirgus izveide nodrošina brīvu preču apriti Eiropas Savienībā (turpmāk – ES), tomēr daudzi tirgus uzraudzības pasākumi, tai skaitā ekodizaina jomā joprojām notiek tikai dalībvalstu teritorijās un to rezultāti ne vienmēr ir pieejami uzraudzības iestādēm citās ES dalībvalstīs. Lielāka praktiski īstenoto tirgus uzraudzības darbību savstarpēja saskaņošana ir ļoti svarīga līdzvērtīgu apstākļu radīšanai saimnieciskās darbības veicējiem un vienāda patērētāju aizsardzības līmeņa sasniegšanai ES.

Ekodizaina regulējums liek ražotājiem samazināt to preču enerģijas patēriņu, nosakot minimālos energoefektivitātes standartus. Nosakot šādus standartus Eiropas Savienības līmenī, ražotājiem vairs nav nepieciešams savu preču laišanai tirgū orientēties katras dalībvalsts nacionālajos tiesību aktos.

ES tiesisko regulējumu ar enerģijas patēriņu saistīto ražojumu ekodizaina prasībām nosaka Eiropas Parlamenta un Padomes 2009.gada 21.oktobra Direktīva 2009/125/EK, *ar ko izveido sistēmu, lai noteiktu ekodizaina prasības ar enerģiju saistītiem ražojumiem*. Ekodizaina mērķis ir uzlabot ražojumu energoefektivitātes un vides draudzīguma sniegumu visā to dzīves ciklā, sistemātiski integrējot vides aspektus visos ražojumu dzīves cikla posmos, tādējādi efektīvā un rentablā veidā virzoties pretim 2020.gada mērķiem klimata un enerģētikas jomā – ­20/20/20[[1]](#footnote-1) un Klimata un enerģētikas politikas satvara līdz 2030.gadam (KEPS 2030) mērķiem – 40/27/27[[2]](#footnote-2). Ar ekodizainu saistīto preču grupu un iekārtu tirgus uzraudzību Latvijā veic Patērētāju tiesību aizsardzības centrs (turpmāk – PTAC).

2016.gada 30.novembrī publicēts Komisijas Paziņojums *Ekodizaina darba plāns 2016.-2019.gadam* (COM(2016) 773 final) (turpmāk – Darba plāns). Darba plāns izklāsta Eiropas Komisijas darba prioritātes saskaņā ar ekodizaina un energomarķēšanas pamatprogrammu 2016.–2019. gadam. Darba plāna ietvaros šobrīd notiek attiecīgo ES tiesību aktu un tiem atbilstošo produktu pārskatīšana, un ir būtiska to vienveidīga un efektīva ieviešana visā Vienotajā tirgū.

Eiropas Komisijas 2018.gada 24.jūlija Īstenošanas lēmuma Nr. C(2018) 4708, Horizon 2020 programmas 10. sadaļa *Droša tīra un efektīva enerģija* paredz atbalstu ES dalībvalstīm tirgus uzraudzības darbību īstenošanai produktu energoefektivitātes regulējuma ieviešanai.

Attiecīgi PTAC kā uzraudzības iestādei ir būtiska kompetences celšana un pieredzes stiprināšana ne tikai sadarbībā ar citām ES valstu iestādēm, bet arī dalība starptautisku projektu īstenošanā tirgus uzraudzības jomā, lai, piesaistot ārvalstu finanšu resursus, realizētu iespējas stiprināt tirgus uzraudzības pasākumus nacionālā līmenī, veiktu paraugu testēšanu laboratorijās, ar mērķi novērtēt to atbilstību energoefektivitāti reglamentējošo normatīvo aktu prasībām, kā arī aktīvi līdzdarbotos šīs jomas uzraudzības pilnveidošanā ES līmenī, vienlaikus veicinot arī iesaistīto darbinieku profesionālo izaugsmi un pieredzi.

Ņemot vērā iepriekš minēto, PTAC ir iesniedzis pieteikumu dalībai projektā *“Energy Efficiency Compliant products 2018”* (turpmāk – projekts „EEPLIANT3”) un ir saņēmis apstiprinājumu projektu konkursā. Projekts tiek organizēts, sadarbojoties ar STICHTING PROSAFE *(The Product Safety Enforcement Forum of Europe)*, Austrijas Enerģētikas aģentūru un Dānijas konsultāciju uzņēmumu “Vores Bureau ApS”. Projektā kopā ir iesaistītas 20 ES dalībvalstu institūcijas un Turcijas atbildīgā ministrija.

Ekonomikas ministrija, ievērojot nacionālā regulējuma[[3]](#footnote-3) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, ir sagatavojusi informatīvo ziņojumu, lai tiktu pieņemts Ministru kabineta lēmums par tiesībām uzņemties jaunas valsts budžeta ilgtermiņa saistības 2019., 2020., 2021., 2022. un 2023. gadā.

**2. Projekta finansēšanai iesniegtais projekta pieteikums**

Projekts „EEPLIANT3” izstrādāts, ņemot vērā dalībvalstu saistības, kas izriet no (1) Eiropas Parlamenta un Padomes 2008.gada 9.jūlija Regulas (EK) Nr. 765/2008, *ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93* preambulas 26. apsvērumā norādītā mērķa – nodrošināt Kopienas saskaņošanas tiesību aktu vienlīdzīgu un pastāvīgu izpildi, (2) Eiropas Parlamenta un Padomes 2009.gada 21.oktobra Direktīvas Nr. 2009/125/EK, *ar ko izveido sistēmu, lai noteiktu ekodizaina prasības ar enerģiju saistītiem ražojumiem*, kā arī (3) Eiropas Parlamenta un Padomes 2017.gada 4.jūlija Regulas (ES) Nr. 2017/1369, *ar ko izveido energomarķējuma satvaru un atceļ Direktīvu 2010/30/ES*.

Projekta „EEPLIANT3” ietvaros ir paredzēts īstenot dalībvalstu kompetento iestāžu kopīgus tirgus uzraudzības pasākumus, ieviešot projektu šādās apakšprogrammās:

|  |  |  |  |
| --- | --- | --- | --- |
| **Nr.** | **Nosaukums** | **Apraksts** | **PTAC darbinieka darbs, mēnešos** |
| 1. | **Projekta vadība, komunikācija un vienotas projekta ieviešanas metodika** | Projekta dalībniekiem nepieciešams aktīvi iesaistīties projekta efektīvā vadīšanā, koordinācijā, administrēšanā, aktivitāšu saskaņošanā un stratēģisko virzienu noteikšanā. | 15 |
| 2. | **IT instrumentu izstrāde** | Esošo un nepieciešamo IT instrumentu analīze tirgus uzraudzībai. | 1 |
| 3. | **Sadarbība ar muitas iestādēm** | Stiprināt un veicināt tirgus uzraudzības iestāžu sadarbību ar muitas iestādēm, lai palielinātu uzraudzību uz robežas. | 1 |
| 4. | **Izcilības centru izveide** | Atbalstīt tirgus uzraudzības iestāžu iespējas izmantot neatkarīgas un profesionālas laboratorijas. | 1 |
| 5. | **Apmācības apmaiņas programmu ieviešana** | Pēc nepieciešamības sniegt apmācības tirgus uzraudzības iestādēm, lai paaugstinātu iestāžu kapacitāti šajā jomā.  | 3 |
| 6. | **Jaunu izaicinājumu un prioritāšu noteikšana** | Jaunu risku vai problēmu zonu apzināšana, t.sk. standartu, normatīvo aktu nepilnības, jauno tehnoloģiju un jauno produktu attīstība. | 3,5 |
| 7. | **Gaisa kondicionieri**  | Gaisa kondicionieru tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude.  | 3,5 |
| 8. | **Žāvēšanas iekārtas**  | Žāvēšanas iekārtu tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude.  | 3,5 |
| 9. | **Ūdens sildītāji** | Ūdens sildītāju tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude, produktu reģistrācijas pārbaudes ES vienotajā sistēmā.  | 4 |
| 10. | **Ventilatori**  | Ventilatoru tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude, produktu reģistrācijas pārbaudes ES vienotajā sistēmā.  | 3,5 |
| 11. | **Apgaismes ierīces** | Apgaismes ierīču tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude.  | 3,5 |
| 12. | **Telpu sildītāji** | Telpu sildītāju tirgus uzraudzība, t.sk. produktu priekš-testēšana, administratīvās pārbaudes, testēšana laboratorijās, e-komercijas vietņu pārbaude, produktu reģistrācijas pārbaudes ES vienotajā sistēmā. | 3,5 |
|  |  | **Kopā:** | **46 mēneši** |

Projekts “EEPLIANT3” ilgst no 2019.gada 1.jūnija līdz 2023.gada 31.maijam. Projektā no ārvalstu finanšu palīdzības līdzekļiem tiks apmaksāts PTAC darbs EUR 66 256 apmērā, kā arī komandējumu izdevumi dalībai sanāksmēs un produktu testēšanas izdevumi.

Lai sekmīgi ieviestu projektā noteiktās aktivitātes, PTAC Preču un pakalpojumu uzraudzības departamentā būs nepieciešams izveidot vienu amata vietu projekta vadīšanai (amatu saime 32 IIIA) uz projekta “EEPLIANT3” īstenošanas laiku. Projekta ieviešanā tiks iesaistīti arī citi PTAC darbinieki, atkarībā no specifiskām projekta aktivitātēm un tām nepieciešamajām tehniskajām zināšanām un kompetences, tomēr projekta ietvaros atmaksātie līdzekļi tiks novirzīti jaunā darbinieka algošanai, lai sekmīgi koordinētu un ieviestu visas projekta aktivitātes.

Ņemot vērā, ka atalgojuma ziņā līdzvērtīga amata (vecākā eksperta amats (amatu saime 26.3 IV)) atlīdzība gadā sastāda – EUR 25 524[[4]](#footnote-4), kopējie izdevumi projekta vadītāja atalgojumam no šī gada 1.augusta līdz 2023.gada 31.maijam (kopā 46 mēnešiem) veido EUR 97 842. Maksimālais nepieciešamais papildus finansējums ir EUR 31 586, ko PTAC plāno segt no PTAC piešķirtajiem budžeta līdzekļiem. Faktiskais PTAC līdzfinansējums varētu būt mazāks, atkarībā no tā, kad darbinieks tiks pieņemts darbā un kādi līdzekļi būs nepieciešami, piemēram, novērtēšanas prēmijai un atvaļinājuma pabalstam.

**Izdevumi projekta vadītāja atlīdzībai no 01.08.2019.-31.05.2023., pa gadiem**

|  |  |  |  |
| --- | --- | --- | --- |
|  | **Eiropas Komisijas finansējums EUR** | **PTAC līdzfinansējums EUR** | **Kopā EUR** |
| 01.08.-31.12.2019.gads (5 mēneši) | 7 202 | 3 433 | **10 635** |
| 2020.gads  | 17 284 | 8 240 | **25 524**  |
| 2021.gads  | 17 284 | 8 240 | **25 524**  |
| 2022.gads | 17 284 | 8 240 | **25 524** |
| 01.01.-31.05. 2023.gads (5 mēneši) | 7 202 | 3 433 | **10 635** |
| **Kopā** | **66 256** | **31 586** | **97 842** |

**3. Turpmākā rīcība**

Ņemot vērā, ka dalība tirgus uzraudzības sadarbības projektā ir būtisks ieguldījums PTAC veiktās tirgus uzraudzības efektivitātes uzlabošanai, sekmējot produktu energoefektivitātes prasību ieviešanu Latvijas Republikā un tādējādi veicinot energoefektīvu patēriņu, ir būtiski apstiprināt PTAC iespēju iesaistītes projekta “EEPLIANT3” “Horizon 2020 programmas 2018.-2020.gadam *Droša, tīra un efektīva enerģija* projekta “Atbalsts dalībvalstu tirgus uzraudzībai produktu energoefektivitātes tiesību aktu jomā” īstenošanā un ļaut tam uzņemties saistības no 2019.-2023. gadam.

Ekonomikas ministrs R. Nemiro

Vīza: Valsts sekretārs Ē. Eglītis

05.08.2019.

1195

67013145; Viktors.Laizans@em.gov.lv

1. Samazināt siltumnīcas efektu izraisošo gāzu emisijas vismaz par 20% salīdzinājumā ar 1990.gada līmeni; palielināt atjaunojamo enerģijas avotu izmantošanu galīgajā enerģijas patēriņā līdz 20%; kā arī par 20% palielināt energoefektivitāti. [↑](#footnote-ref-1)
2. 2014.gada 23.-24.oktobrī Eiropadome pieņēma lēmumu par klimata un enerģētikas mērķiem laika posmam pēc 2020.gada, un tie ir šādi: Samazināt iekšēji SEG emisijas vismaz par 40% salīdzinājumā ar 1990.gada līmeni (saistošs ES dalībvalstīm); Palielināt atjaunojamās enerģijas īpatsvaru kopējā patērētajā enerģijā vismaz 27% apmērā (saistošs ES līmenī); Paaugstināt energoefektivitātes mērķi vismaz 27% apmērā salīdzinājumā ar aplēsēm par enerģijas patēriņu nākotnē, pamatojoties uz 2015.gada kritērijiem (indikatīvs ES līmenī). [↑](#footnote-ref-2)
3. Ministru kabineta 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.5.apakšpunkts un Likuma par budžetu un finanšu vadību 24. panta trešā daļa. [↑](#footnote-ref-3)
4. Ieskaitot, atalgojumu EUR 1382 x 12 mēn. = *EUR 16 582*, 10% piemaksu par papildu darbu, augstu darba kvalitāti u.c. *EUR 1658*, 10% no atalgojuma novērtēšanas prēmija un atvaļinājuma pabalsts *EUR 1658*, valsts sociālās apdrošināšanas iemaksas 24,09 % *EUR 4794* un 5% sociālo garantiju izmaksas *EUR 829.* [↑](#footnote-ref-4)